Beurtkrag duur voort: Só lyk vooruitsig(Foto: pixabay) Fase 2-beurtkrag gaan Maandag voort en die moontlikheid van beurtkrag vir die res van die week bly hoog weens ŉ kapasiteitstekort. Eskom pas sedert 09:00 Sondag fase 2-beurtkrag toe en dit sal tot 23:00 Maandag voortduur, het die kragvoorsiener bekend gemaak. Dit is weens die kwesbaarheid en onbetroubaarheid van die kragnetwerk weens die verlies van bykomende eenhede. Daar is meer as 12 000 MW se onbeplande onderbrekings. Volgens Eskom het water- en dieselverbruik by sy pompskemas en oopsiklus-gasturbines toegeneem weens die verlies van bykomende eenhede. “Gevolglik kon ons nog nie water en diesel spaar wat benodig word om beurtkrag te verminder of stop te sit nie. In dié stadium is die moontlikheid hoog dat beurtkrag tot die einde van die week toegepas sal word.” Fase 4-beurtkrag is Vrydag inderhaas ingestel, maar laat die aand minstens na fase 2 verminder. Saterdag is fase 1-beurtkrag ingestel voor daar weer na fase 2-beurtkrag oorgeskakel is. Die kragvoorsiener het ook gesê weens die onophoudelike reën ervaar hy steenkoolhanteringsprobleme by sy kragsentrales met die nat steenkool. Dit het beteken opwekkingseenhede kan nie krag opwek nie, het Eskom gesê.